אושר שקלים

אושר שקלים (נולד ב-4 ביולי 1974, י"ד בתמוז ה'תשל"ד) הוא חבר כנסת מטעם הליכוד.

ביוגרפיה
שקלים נולד בחולון להורים ילידי איראן. הוא סיים את לימודי התיכון ב"מקיף תל גיבורים", שכיום נקרא "הגימנסיה על שם הרצוג" שבחולון. שירת בצה"ל בין השנים 1995 - 1992, בסוללות נ"מ. בשנת 1998 סיים קורס מאמני כושר מטעם מכון וינגייט ועסק בתחום מספר שנים. לאחר מכן, פנה שקלים לתחום הפרסום והשיווק והקים משרד פרסום לניהול קמפיינים ברשת האינטרנט.

הוא בוגר תואר ראשון בכלכלה, מדע המדינה וסוציולוגיה ובוגר תואר שני בתקשורת פוליטית, שניהם מאוניברסיטת בר-אילן. בשנים 2014–2023 ניהל את מרכז המבקרים של איגודן – איגוד ערים דן לתשתיות איכות הסביבה.

פעילות פוליטית 
בשנים 2005–2002 שימש כיו"ר צעירי הליכוד בסניף חולון, ואף מונה לסגן יו"ר צעירי הליכוד הארצי. בשנת 2012 נבחר לחברות במרכז הליכוד ולחברות במועצת הסניף בחולון.

בבחירות המקדימות לקראת הבחירות לכנסת העשרים וחמש התמודד למחוז תל אביב ברשימת הליכוד. שקלים גבר בפער של כ-250 קולות על דור חרלפ, יועצו לשעבר של יואב קיש ושובץ במקום ה-38 ברשימה. ב-15 בפברואר 2023 הפך לחבר הכנסת, במסגרת החוק הנורווגי.

ח"כ שקלים הוא חבר בוועדת הבריאות, ועדת ביקורת המדינה, הוועדה לזכויות הילד, הוועדה לפיקוח על הקרן לאזרחי ישראל וממלא מקום בוועדת הכספים. 

כמו כן, הוא יו"ר השדולה לקידום עסקים קטנים ובינוניים ויו"ר השדולה להגנת הצרכן.

בנאום הבכורה שלו, אשר התקיים ב-13 במרץ 2023, עסק בכוונתו לשנות את שיטת הבחירות בישראל, כאשר הרעיון המרכזי הוא הקמת שני גושים (שמאל וימין) גדולים וחזקים שיתחרו על השלטון. בראשות הממשלה יעמוד המועמד שזכה להמלצה המרבית מבין המפלגות טרם הבחירות, וזאת גם אם לא הגיע ל-61 מנדטים.

נשוי לרואת החשבון רויטל שקלים שוהם, להם ארבעה ילדים והם תושבי חולון.

קישורים חיצוניים

הערות שוליים 

חברי הכנסת העשרים וחמש: חברי כנסת מכהנים במסגרת החוק הנורווגי
חברי כנסת מטעם הליכוד
חברי הכנסת העשרים וחמש
ישראלים שנולדו ב-1974